Se første afsnit af ”Havnedirektørens 100 dage” nederst i artiklen og stream alle afsnit her. Serien vises på TV2 Nord Salto torsdage klokken 19.50. - Det første jeg tænkte, da jeg hørte, at Kristian skulle være vores nye direktør, var, at det var en joke. Maja Thordahl Schou er head of Branding & PR ved Port of Aalborg, og hun blev med egne ord ”lidt paf” ved nyheden om at få Kristian Thulesen Dahl som øverste leder. I det hele taget var der nok ikke mange, der havde forudset, at 53-årige Kristian Thulesen Dahl efter 28 år i dansk politik ville skifte spor og sætte sig på posten som direktør for Danmarks fjerdestørste erhvervshavn. Nyheden blev annonceret blot to dage efter, at Kristian Thulesen Dahl meldte sig ud af Dansk Folkeparti. Et parti, han selv var med til at stifte, og som han var formand for fra 2012 til 2022. - Den proces, jeg er gået igennem, er på mange måder vild. Det er grænseoverskridende for mig at gå fra en virkelighed, der er så diametralt forskellig – fra at være politiker - til at være direktør i en erhvervsvirksomhed, siger Kristian Thulesen Dahl. - This is once in a lifetime I “Havnedirektørens 100 dage” stiller Kristian Thulesen Dahl for første gang op til et længere interview som havnedirektør. Han fortæller blandt andet, at beslutningen om at prøve noget andet end politik har været længe undervejs. Faktisk har det altid ligget i baghovedet. Og da udfordringerne i Dansk Folkeparti blev større og større, valgte han at gøre alvor af overvejelserne. - Der hvor jeg indser, at jeg måske skal begynde at kigge andre steder hen, det er på det tidspunkt i politik, hvor det begynder at være rigtig svært og udfordrende, og hvor vi ikke går og klapper hinanden på skuldrene så meget, som jeg synes, at man bør gøre på en arbejdsplads – men hvor man i stedet begynder at spænde ben for hinanden, siger han. Da stillingen som direktør for Port of Aalborg blev slået op, brugte han et par uger på at tænke sig grundigt om. Og så sendte han en ansøgning. - Nu var muligheden der. This is once in a lifetime. Enten griber jeg den, eller også er det en drøm, jeg aldrig får lov til at udleve, siger han. Skabte overskrifter i pressen Det var et enigt ansættelsesudvalg, der pegede på Kristian Thulesen Dahl som ny havnedirektør. Det fortæller Lasse Frimand Jensen, der er bestyrelsesformand for Port of Aalborg. - Kristian bonede ud på alle parametrene, som vi havde stillet op, siger Lasse Frimand Jensen, der godt vidste, at ansættelsen ville trække overskrifter. - Hele den danske presse kontaktede mig, da vi annoncerede det. Det har vi det fint med. I min optik har Kristian ikke et blakket ry for sin politiske karriere. Tværtimod er han kendt som en seriøs, omhyggelig og hårdtarbejdende politiker, siger han. Selv havde Kristian Thulesen Dahl ikke de store forventninger om et positivt svar, da han sendte ansøgningen afsted. - Jeg tænkte helt til det sidste, at der nok var en anden, der løb med posten. Men jeg var også klar over, at hvis de sagde, at jeg kunne få stillingen, så ville jeg tage den med kyshånd og stor glæde, siger han. Et alibi? Kristian Thulesen Dahl er ikke ny i Aalborg. Han har studeret i byen som ung, og da han forlod den, var det med en overbevisning om, at han engang ville vende tilbage. Derfor tøver han heller ikke med at kalde det for “skæbnen”, at han nu er ny kaptajn på skuden ved Port of Aalborg. - Der er noget skæbnebestemt i det her, siger han. Lasse Frimand Jensen er da heller ikke bange for, at Kristian Thulesen Dahl smutter fra posten igen lige foreløbig. - Jeg tror på, at vi har en mand, der går all in, og som gerne vil være med til at udvikle havnen i mange år fremover. Men jeg har det også sådan, at når vi ansætter ledere, så ved vi godt, at vi ikke har dem resten af livet, siger han. Selv glæder Kristian Thulesen Dahl sig til at vise folk, at han brænder for sit nye job - og at det ikke blot er en undskyldning for at forlade politik, som i knap tre årtier har været så stor en del af hans identitet. - Der er ingen tvivl om, at nogen har tænkt, om det her var en vej ud af politik. Kommer han her, fordi han faktisk vil det? Jeg glæder mig til at vise dem i praksis, at det er fordi, jeg virkelig vil det. Jeg tror på, at det kan blive rigtig, rigtig spændende, siger han. Se første afsnit af ”Havnedirektørens 100 dage” lige her - og stream alle afsnit her. Serien vises på TV2 Nord Salto torsdage klokken 19.50.

Referat:
Det kom som en overraskelse for mange, da Kristian Thulesen Dahl blev præsenteret som ny direktør for Port of Aalborg. I en ny serie følger vi havnedirektøren.